CELEX: 32015R0895
Language: hu
Date: 2015-02-02 00:00:00
Title: A Bizottság (EU) 2015/895 felhatalmazáson alapuló rendelete (2015. február 2.) az Európai Tengerügyi és Halászati Alapról szóló 508/2014/EU európai parlamenti és tanácsi rendelet átmeneti rendelkezésekkel való kiegészítéséről

12.6.2015   
            
            
               HU
            
            
               Az Európai Unió Hivatalos Lapja
            
            
               L 147/1
            
         A BIZOTTSÁG (EU) 2015/895 FELHATALMAZÁSON ALAPULÓ RENDELETE
   (2015. február 2.)
   az Európai Tengerügyi és Halászati Alapról szóló 508/2014/EU európai parlamenti és tanácsi rendelet átmeneti rendelkezésekkel való kiegészítéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Tengerügyi és Halászati Alapról, valamint a 2328/2003/EK, a 861/2006/EK, az 1198/2006/EK és a 791/2007/EK tanácsi rendelet, valamint az 1255/2011/EU európai parlamenti és tanácsi rendelet hatályon kívül helyezéséről szóló, 2014. május 15-i 508/2014/EU európai parlamenti és tanácsi rendeletre (1) és különösen annak 129. cikke (1) bekezdésére,
   mivel:
   
               (1)
            
            
               Az 508/2014/EU rendelet 129. cikke lehetőséget ad azoknak a feltételeknek a meghatározására, amelyek teljesülése esetén a Bizottság által a 861/2006/EK tanácsi rendelet (2), az 1198/2006/EK tanácsi rendelet (3), a 791/2007/EK tanácsi rendelet (4) és az 1255/2011/EU európai parlamenti és tanácsi rendelet (5) alapján jóváhagyott támogatások beépíthetők az 508/2014/EU rendelet szerinti támogatásokba, ideértve a technikai segítségnyújtás és az utólagos értékelések céljára nyújtott támogatásokat is.
            
         
               (2)
            
            
               El kell fogadni 1198/2006/EK rendelet alapján nyújtott támogatásokról az 508/2014/EU rendelet alapján nyújtott támogatásokra való áttérés egyes részletszabályait. Az Európai Halászati Alapból (EHA) finanszírozott programok utólagos értékelése fontos alapinformációkkal fog szolgálni a következő programozási időszakra vonatkozóan az 1303/2013/EU európai parlamenti és tanácsi rendelet (6) 53. cikkének (2) bekezdése alapján elkészítendő stratégiai jelentéshez. Ugyanezek az információk az európai strukturális és beruházási alapok 2020 utáni új keretszabályozásának kidolgozását megelőző hatásvizsgálat elvégzését is segíteni fogják.
            
         
               (3)
            
            
               A fentiek alapján e rendelettel ki kell igazítani a programok utólagos értékelésének végrehajtására vonatkozó határidőket, az 1198/2006/EK rendelet 50. cikkének (3) bekezdésében meghatározott határidő mellett ugyanis nem volna lehetséges mindenre kiterjedő utólagos értékelést végezni, hiszen az értékelőnek nem áll módjában megvizsgálni a célkitűzések tükrében a programok hatásait mindaddig, amíg a kötelezettségvállalások és a kifizetések teljesítése le nem zárult. Ennek kapcsán figyelembe kell venni, hogy az EHA esetében az 1198/2006/EK rendelet 55. cikkének (1) bekezdése értelmében a kifizetések támogathatóságára meghatározott időszak 2015. december 31-ig tart, ami azt jelenti, hogy – a rendelet 55. cikkének (1) és (7) bekezdése alapján – a kedvezményezettek eddig az időpontig teljesíthetnek kifizetéseket, és a kedvezményezettek javára eddig az időpontig teljesíthetők kifizetések. Másfelől az 1198/2006/EK rendelet 86. cikke (1) bekezdésének a) pontja szerint a tagállamok 2017. március 31-ig igényelhetnek a Bizottságtól átutalást.
            
         
               (4)
            
            
               Ebben a rendeletben azt is egyértelművé kell tenni, hogy a tagállamoknak nem szükséges megküldeniük a Bizottság számára az 1198/2006/EK rendelet 67. cikke alapján 2016. június 30-án esedékes éves jelentést, hiszen az abban lévő információk nem érkeznének be kellő időben ahhoz, hogy figyelembe vehetők legyenek az 1198/2006/EK rendelet 50. cikkének (3) bekezdésében előírt utólagos értékelő jelentés elkészítésekor. Ha a tagállamok 2016 júniusában megküldenék a Bizottságnak ezt a jelentést, akkor azt előbb jóvá kellene hagyni, és csak azután lenne megvizsgálható és beépíthető a 2016. december 31-ig elkészítendő utólagos értékelő jelentésbe. Másfelől a jelentésben megjelenítendő információk a hivatkozott cikkben előírt zárójelentésben egyébként is szerepelni fognak,
            
         ELFOGADTA EZT A RENDELETET:
   1. cikk
   Tárgy
   Ezt a rendeletet az 1198/2006/EK rendelet alapján az operatív programok kapcsán elvégzendő utólagos értékelésre, valamint az említett rendelet alapján a tagállamok által elkészítendő éves jelentésekre kell alkalmazni.
   2. cikk
   Utólagos értékelés
   Az 1198/2006/EK rendelet 50. cikkének (3) bekezdésében előírt utólagos értékelést a Bizottság 2016. december 31-ig folytatja le.
   3. cikk
   Éves végrehajtási jelentés
   A tagállamoknak a 2016. évben nem kell megküldeniük az operatív programok kapcsán az 1198/2006/EK rendelet 67. cikkének (1) bekezdésében előírt éves végrehajtási jelentéseket.
   4. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. február 2-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 149., 2014.5.20., 1. o.
   
   
      (2)  A Tanács 2006. május 22-i 861/2006/EK rendelete a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról (HL L 160., 2006.6.14., 1. o.).
   
      (3)  A Tanács 2006. július 27-i 1198/2006/EK rendelete az Európai Halászati Alapról (HL L 223., 2006.8.15., 1. o.).
   
      (4)  A Tanács 2007. május 21-i 791/2007/EK rendelete az Azori-szigetekről, Madeiráról, a Kanári-szigetekről, Francia Guyanáról és Réunionról mint legkülső régiókból származó egyes halászati termékek forgalomba hozatalakor felmerülő többletköltségek ellentételezésére vonatkozó rendszer bevezetéséről (HL L 176., 2007.7.6., 1. o.).
   
      (5)  Az Európai Parlament és a Tanács 2011. november 30-i 1255/2011/EU rendelete az integrált tengerpolitika továbbfejlesztését támogató program létrehozásáról (HL L 321., 2011.12.5., 1. o.).
   
      (6)  Az Európai Parlament és a Tanács 2013. december 17-i 1303/2013/EU rendelete az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).